**Riaditeľka Evanjelického gymnázia, Jesenského 836 ,Tisovec**

**v zmysle § 153 zákona č. 245 / 2008 o výchove a vzdelávaní a o zmene a doplnení niektorých zákonov**

**vydáva**

**ŠKOLSKÝ PORIADOK**

**A Všeobecné ustanovenia o organizácii výchovného procesu**

1. Vyučovanie prebieha podľa rozvrhu hodín, ktorý schvaľuje riaditeľka školy.
2. Vyučovanie sa začína spravidla o 7.00 hod.
3. Vyučovacia hodina sa začína a končí na znamenie zvonca.
4. Časový rozvrh hodín a prestávok je verejne prístupný v budove školy.
5. Centrálny rozvrh hodín je vyvesený v zborovni. Každá učebná miestnosť má vlastný rozvrh hodín.
6. Vstup do telocvične, posilňovne, počítačových a odborných učební je povolený len za prítomnosti pedagogického dozoru. Žiaci rešpektujú osobitné pravidlá pre správanie sa v týchto učebniach, ktorý je umiestnený na viditeľnom mieste.
7. Každý žiak má vlastnú skrinku s číslom na odkladanie vecí v šatni. Je zodpovedný za jej uzatváranie.
8. Škola nezodpovedá za stratu alebo poškodenie majetku žiakov, ktorý nie je uložený v uzamkýnateľných skrinkách.
9. Škola sa otvára o 6:30 hod. Žiak musí byť v triede na vyučovaní načas. Príchod do budovy školy po zazvonení na vyučovaciu hodinu sa pokladá za neskorý príchod. O 7:50 sa škola uzamkne a neskoré príchody budú zapísané na vrátnici a posudzované ako priestupok podľa bodu IV.9.
10. V budove školy sa nemôže nikto zdržiavať po 19.30 hod. Výnimkou sú akcie, ktoré sú schválené riaditeľkou školy.
11. Pri každej mimo vyučovacej školskej akcii musí byť prítomný pedagóg. Ak je akcia v budove školy, musí byť informovaný aj školník.
12. Žiaci nemajú prístup do zborovne, pokiaľ nie sú pozvaní.
13. Používať telefón a fax na sekretariáte školy môžu žiaci len so súhlasom a za prítomnosti pedagóga alebo zamestnanca školy.
14. Kopírovať materiály si môžu žiaci na vrátnici školy. Kopírovanie vykonáva dozor konajúci vrátnik. Kopírovanie sa riadi podľa pravidiel zverejnených na vrátnici školy. Pre tlačenie školského časopisu platia osobitné interné opatrenia.
15. Žiak je žiakom školy i mimo vyučovania a počas školských prázdnin

**B Žiaci**

## **Výchovné ciele**

1. Poskytovať vzdelanie v duchu kresťanských biblických hodnôt.
2. Rozvíjať kresťanskú vieru v  živote študentov, učiteľov a ostatných pracovníkov školy.
3. Viesť študentov k tvorivej a odbornej práci.
4. Formovať zodpovedný postoj k slobode, spravodlivosti a láske.
5. Vychovávať študentov k vzájomnej pomoci.

### **Práva žiakov**

Žiak má právo:

1. Prejavovať príslušnosť k ECAV a EGT.
2. Mať možnosť získať kvalitnú výchovu v kresťanskom duchu.
3. Využívať na to určené priestory budovy ku aktivitám neodporujúcim poslaniu školy, rešpektovaním pokynov pedagogických a nepedagogických zamestnancov a dodržiavaním opatrení upravujúcimi využívanie priestorov.
4. Na zrozumiteľný výklad učiva.
5. Požiadať vyučujúceho o konzultáciu v mimo vyučovacom čase po dohode o mieste a čase s konkrétnym učiteľom.
6. Položiť akúkoľvek otázku k danému učivu a dostať na ňu odpoveď.
7. Rovnoprávny prístup ku vzdelávaniu.
8. Individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom zákonom č.245/2008 Z. z. o výchove a vzdelávaní a o zmene a doplnení niektorých zákonov (ďalej len školský zákon).
9. Úctu k jeho vierovyznaniu, svetonázoru, národnostnej a etnickej príslušnosti.
10. Poskytovanie poradenstva a služieb spojených s výchovou a vzdelávaním.
11. Organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny.
12. Úctu k svojej osobe a na zabezpečenie ochrany proti fyzickému, psychickému a sexuálnemu násiliu.
13. Na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom.
14. Na individuálne vzdelávanie za podmienok stanovených § 20 Školského zákona.
15. Na absolvovanie časti štúdia v zahraničí.
16. Žiadať pedagogických a nepedagogických zamestnancov o pomoc pri riešení problémov.
17. Byť informovaný o pravidlách klasifikácie, o svojich vyučovacích výsledkoch, byť objektívne hodnotený. Podľa zváženia učiteľa môže byť hodnotenie verejné. Učiteľ je povinný oznámiť žiakovi známku a zapísať ju do internetovej žiackej knižky.
18. Zaujímať sa o obsah školského vzdelávacieho programu na školský rok, požiadavku predniesť svojmu vyučujúcemu, prípadne triednemu učiteľovi.
19. Trvať na tom, aby v jednom vyučovacom dni bola len jedna veľká písomná práca. (Nevzťahuje sa to na malé 5 minútové písomné previerky).
20. Po skončení povinnej školskej dochádzky môže zanechať štúdium na základe písomnej žiadosti v zmysle § 33 ods. 3 Školského zákona.
21. Na prestávku stanovenú rozvrhom hodín. Cez prestávky môže tráviť čas oddychu podľa vlastného uváženia a potreby, v triede, na chodbe, nákupom v bufete.
22. Zapájať sa v mimo vyučovacom čase do záujmovej práce, SOČ, olympiád, súťaží. Pri výbere žiakov na súťaže, na reprezentáciu školy, sú uprednostňovaní žiaci, ktorí neporušili školský poriadok a nemajú zníženú známku zo správania.
23. Požadovať primerané, bezpečné a hygienicky vyhovujúce prostredie.
24. Voliť a byť volený do orgánov žiackej samosprávy. Členmi žiackej rady nemôžu byť žiaci so zníženou známkou zo správania a žiaci, ktorí dostali riaditeľské pokarhanie. Toto obmedzenie sa vzťahuje na nasledujúce klasifikačné obdobie.
25. Podieľať sa na práci školy prostredníctvom žiackej rady vymedzenej jej štatútom.
26. V primeranom čase a mieste vyjadrovať svoje názory takým spôsobom, aby neodporovali kresťanským a morálnym zásadám, právnym normám a zásadám slušnosti.

#### **Povinnosti žiakov**

Žiak má povinnosť

1. Dodržiavať školský poriadok a ďalšie vnútorné predpisy školy
2. Osvojovať si návyky, vedomosti, zručnosti, zásady kresťanskej morálky, vlastenectva, humanity, demokracie a správať sa podľa nich, byť disciplinovaný, plniť pokyny pedagogických a nepedagogických zamestnancov, správať sa v škole i mimo nej tak, aby robil česť škole, cirkvi i sebe.
3. Pripravovať sa na každú vyučovaciu hodinu a zúčastňovať vyučovacích hodín podľa určeného rozvrhu, nosiť si na vyučovanie pracovné pomôcky a študijne texty podľa pokynov vyučujúceho
4. Domáce úlohy, písomné práce, projekty pripravovať svedomito, zodpovedne, samostatne a odovzdávať včas, porušenie tohto riešia pravidlá klasifikácie jednotlivých predmetov
5. Porušenie autorských práv – plagiátorstvo rieši klasifikačný poriadok školy a považuje sa za hrubé porušenie školského poriadku, ktoré rieši pedagogická rada.
6. Žiak, ktorý sa z rôznych dôvodov nepripravil na vyučovaciu hodinu, alebo nemá všetky potrebné pomôcky, sa ospravedlní vyučujúcemu na začiatku vyučovacej hodiny, vyučujúci zváži, či ospravedlnenie prijíma alebo nie a uloží výchovné opatrenie. Dodatočné ospravedlnenie počas hodiny sa neakceptuje.
7. V čase svojej neprítomnosti sledovať priebeh práce v jednotlivých predmetoch a informovať sa o zadaných úlohách u spolužiakov a jednotlivých vyučujúcich. V prípade chýbajúcich testov a zadaní ihneď po svojom nástupe do školy, najneskôr však do troch dní, si tento žiak dohodne s vyučujúcimi jednotlivých predmetov náhradné termíny. Žiak je povinný nahradiť si všetky vymeškané testy a úlohy.
8. Riadne sa pripravovať aj na suplovanú hodinu podľa platného rozvrhu alebo pokynov vyučujúceho.
9. Dodržiavať vyučovací čas, rozsah prestávok, rozvrh hodín, sledovať aktuálne oznamy na vyhradenom mieste, najmä oznamy o zastupovaní a zmenách rozvrhu hodín.
10. Preobuť si v šatni topánky, uložiť vrchný odev, čiapky, klobúky, iné veci, ktoré bezprostredne nepotrebuje na vyučovaní (hudobný nástroj, športové náradie) do samostatnej skrinky a uzamknúť.
11. V budove školy chodiť len v prezuvkách. Riadiť sa príkazom dozoru na kontrolu tejto povinnosti.
12. Po zazvonení byť pripravený so všetkými pomôckami na svojom mieste v učebni a očakávať príchod vyučujúceho. Po zazvonení nie je dovolené byť na chodbe.
13. Na vyučovaní sedieť slušne, svedomito a aktívne pracovať, nenašepkávať, neodpisovať, nerušiť vyučovanie, riadiť sa pokynmi vyučujúceho. Za priestupok sa považuje úmyselné a opakované narúšanie vyučovacej hodiny zo strany žiaka ako aj jeho nevhodné vystupovanie voči učiteľovi alebo spolužiakovi. Tieto priestupky učitelia zaznamenávajú do vyhradeného miesta v elektronickej triednej knihe. Po 3 zápisoch prerokuje triedny učiteľ priestupok so žiakom a urobí zápis, ktorý vyučujúci i žiak podpíšu. Triedny učiteľ oboznámi zákonného zástupcu žiaka so zápisom. Záznam o porušení ŠP môže podľa závažnosti ovplyvniť aj výslednú známku zo správania na vysvedčení.
14. V prípade, že žiak svojím správaním opakovane narúša pracovnú atmosféru na vyučovacej hodine má vyučujúci v záujme zachovania riadneho vyučovania právo vylúčiť ho z vyučovacej hodiny. V čase vylúčenia sa žiak zdržiava na určenom mieste s pedagogickým dozorom. Hodina sa považuje za neospravedlnenú hodinu. O vylúčení informuje vyučujúci triedneho učiteľa a zapíš do vyhradeného miesta v elektronickej triednej knihe.
15. Vyučovacia hodina sa začína pozdravením učiteľa tak, že žiaci vstanú.
16. Žiaci, ktorí majú voľnú hodinu, sa zdržujú v určených priestoroch. Ak nie je na to určená učebňa, tak v šatni, v knižnici alebo v kaplnke. Je *zakázané byť na chodbách, schodišti*, hovorom a hraním na hudobný nástroj alebo iným spôsobom rušiť vyučovanie.
17. Opustiť priestory školy bez súhlasu učiteľa je možné iba počas obedňajšej prestávky. Povolenie na opustenie budovy školy dáva triedny učiteľ alebo z danej vyučovacej hodiny vyučujúci písomne na predpísanom tlačive. Plnoletí žiaci štvrtého a piateho ročníka počas voľnej hodiny môžu opustiť budovu školy bez súhlasu učiteľa.
18. Po skončení vyučovacej hodiny upraviť miesto. Po skončení poslednej vyučovacej hodiny, ak už v triede nebude vyučovanie, vyložiť stoličku.
19. Neobmedzovať svojím konaním práva ostatných osôb zúčastňujúcich sa výchovy a vzdelávania .
20. Neohrozovať svoje zdravie a bezpečnosť, ako aj zdravie a bezpečnosť osôb zúčastňujúcich sa na výchove a vzdelávaní.
21. Ctiť si ľudskú dôstojnosť svojich spolužiakov a zamestnancov školy.
22. Rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.
23. Pri stretnutí v priestoroch školy slušne a zdvorilo pozdraviť i neznáme osoby.
24. Nesmie propagovať ateizmus, nekresťanské ideológie, rasizmus, xenofóbiu, a iné myšlienky, ktoré sú nejakým spôsobom v rozpore s učením ECAV, a to svojím oblečením, doplnkami ku oblečeniu (šperky, bižutéria, atď.), a literatúrou (knihy, časopisy, noviny) symbolizujúcimi a propagujúcimi iné náboženstvá a filozofie (sekty, okultizmus, atď.). Nesmie upravovať svoj vzhľad spôsobom, ktorý by vyvolával pohoršenie a jasne demonštroval pohŕdanie učením ECAV. Počas školských akcií je dovolené počúvať iba hudbu, ktorá neútočí na kresťanskú vieru a neuráža dôstojnosť človeka ako Božieho stvorenia.
25. Nesmie používať na vyučovacích hodinách a Bohoslužbách mobilný telefón, mp3 prehrávače, iPody a iné. Mobilný telefón môžu žiaci používať na vyučovaní len na pokyn učiteľa ako pomôcku vo vyučovacom procese. V prípade porušenia tohto zákazu môže učiteľ zadržať mobil do konca vyučovania a  uložiť ho do úschovy v kancelárii školy. Tento priestupok učiteľ zapíše do hárku o disciplíne. Používať na vyučovaní notebook je možné iba s povolením vyučujúceho.
26. Bez súhlasu dotknutej osoby je v priestoroch školy zhotovovať zvukový alebo obrazový záznam, prípadne ho šíriť, prísne zakázané. Priestupok sa pokladá za hrubé porušenie ŠP a rieši sa v zmysle platnej legislatívy SR.
27. Neplnoletý žiak nesmie fajčiť vôbec, plnoletý žiak nesmie fajčiť v škole a mimo školy na činnostiach organizovaných školou.
28. Nesmie prinášať a užívať v škole a na činnostiach organizovaných školou aj mimo školy alkoholické nápoje, drogy a iné zdraviu škodlivé látky. Neplnoletí žiaci nesmú užívať alkohol ani mimo školy. Plnoletí žiaci, na ktorých sa zákaz požívania alkoholu mimo školy nevzťahuje, nesmú vykazovať známky opitosti a svojím správaním robiť hanbu škole, cirkvi a sebe. Porušenie tohto ustanovenia sa pokladá za zvlášť hrubé porušenie školského poriadku, ktoré rieši pedagogická rada zníženou známkou zo správania alebo jedným z výchovných opatrení.
29. V prípade podozrenia z užívania, prechovávania a distribuovania akejkoľvek návykovej látky /drog / výchovný poradca, triedny učiteľ a koordinátor drogovej prevencie spolupracujú s rodičmi a zákonnými zástupcami na odstránení nežiadúceho správania.
30. Žiak má prísť do školy a na akcie organizované školou i mimo školy vo fyzickom a psychickom stave bez známok vykazujúcich podozrenie na užitie nedovolených látok. Škola má právo zabezpečiť kontrolu stavu žiaka na zakázané látky i v mimo vyučovacom čase u neplnoletých žiakov*.* Odmietnutie podrobiť sa kontrole sa považuje za podozrenie na užitie nedovolených látok.
31. Nesmie prinášať do školy alebo na činnosti organizované školou veci ohrozujúce život a zdravie a veci, ktoré by mohli rozptyľovať pozornosť ostatných žiakov pri vyučovaní a aktivitách.
32. Plnoletí žiaci nesmú obstarávať a ponúkať alkoholické nápoje, tabakové výrobky neplnoletým spolužiakom.
33. Je povinný na školské vyučovanie nosiť oblečenie určené Kódexom obliekania žiakov EGT. Každé porušenie kódexu obliekania sa hodnotí ako neskorý príchod (bod IV/9.). Počet porušení kódexu obliekania a počet neskorých príchodov sa sčíta na konci klasifikačného obdobia.
34. Žiak si nesmie volať a priviesť do školy svojich kamarátov bez oznámenia a súhlasu vedenia školy alebo triedneho učiteľa.
35. **Školská dochádzka**
36. Žiak je povinný dochádzať na vyučovanie, záujmovú aktivitu, ktorú si dobrovoľne zvolil a ostatné podujatia školy pravidelne a dochvíľne.
37. Na jednu vyučovaciu hodinu uvoľňuje žiaka vyučujúci, na viac ako 1 hodinu a viac dní triedny učiteľ.
38. Na základe usmernenia Ministerstva zdravotníctva je potrebné akceptovať ospravedlnenie žiaka rodičmi zo zdravotných dôvodov po dobu 3 dní. Triedny učiteľ zváži koľkokrát takého ospravedlnenie v priebehu polroka akceptuje.
39. Ak sa žiak nemôže zúčastniť na vyučovaní pre dôvody vopred známe, požiada jeho zákonný zástupca alebo plnoletý žiak sám o uvoľnenie z vyučovania. Žiak alebo jeho zákonný zástupca je povinný škole bez zbytočného odkladu oznámiť príčinu jeho neprítomnosti. Ako dôvod sa neakceptujú tzv. rodinné dôvody, resp. podobné, málo konkrétne formulácie. Práca popri štúdiu, hodiny a jazdy v autoškole, či iné mimoškolské aktivity žiakov nie sú dôvodom na ospravedlnenie absencie počas vyučovania. Triedny učiteľ môže s rodičom telefonicky overiť dôvod absencie. **Písomné ospravedlnenie nepredvídanej neprítomnosti žiaka s uvedením konkrétneho dôvodu zákonným zástupcom alebo dospelým žiakom sa akceptuje maximálne trikrát v jednom školskom polroku.**
40. Ak sa žiak nemôže zúčastniť na vyučovaní pre nepredvídaný dôvod, jeho zákonný zástupca alebo plnoletý žiak sám, je povinný najneskôr do dvoch dní oznámiť triednemu učiteľovi dôvod neprítomnosti. Pri návrate na vyučovanie je žiak povinný predložiť triednemu učiteľovi písomné ospravedlnenie podpísané zákonným zástupcom alebo hodnoverným potvrdením príslušného úradu. **Ak si ho žiak zabudne, môže tak urobiť najneskôr do troch dní po návrate do školy. Po tomto termíne sa písomné ospravedlnenie neakceptuje a hodiny sa počítajú ako neospravedlnené.**
41. Ak žiak vymešká z niektorého predmetu 25% a viac z odučených hodín za klasifikačné obdobie, musí na konci klasifikačného obdobia vykonať absenčnú skúšku z daného predmetu , ktorá bude hodnotená aj kolegom rovnakej, alebo príbuznej aprobácie.
42. Neskorý bezdôvodný príchod na vyučovaciu hodinu je vážnym porušením školského poriadku. Rieši sa takto:

 za 1- 3 neskoré príchody – napomenutie triednym učiteľom

 za 4 - 6 neskoré príchody – pokarhanie triednym učiteľom

 za 7-10 neskorých príchodov – pokarhanie riaditeľkou školy

 za 11 a viac neskorých príchodov – dvojka zo správania

 sústavné neskoré príchody a porušovanie dress kódu – rieši pedagogická rada.

1. Neospravedlnená neprítomnosť žiaka na vyučovaní je hrubým porušením školského poriadku. Rieši sa takto:

 za 1 neospravedlnenú hodinu - napomenutie od triedneho učiteľa

 za 2 neospravedlnené hodiny - pokarhanie od triedneho učiteľa

 za 3 neospravedlnené hodiny - pokarhanie od riaditeľky školy

 za 4 -8 neospravedlnených hodín - dvojka zo správania

 za 9 -12 neospravedlnených hodín - trojka zo správania s podmienečným vylúčením

 za 13 a viac neospravedlnených. hodín - rieši pedagogická rada.

1. V prípade, že má žiak neospravedlnené hodiny aj neskoré príchody (Téčka) prepočítava sa každá neospravedlnená hodina na 2 neskoré príchody (Téčka) a rieši sa podľa bodu 7.
2. Žiak s podmienečným vylúčením zo školy je klasifikovaný zníženou známkou zo správania.
3. Žiak, ktorý je lekárom uznaný práceneschopným musí rešpektovať pokyny lekára a vychádzok sa môže zúčastňovať len vtedy, ak sú určené lekárom. Žiak sa v čase PN nemá zúčastňovať školských aj mimoškolských akcií. Porušenie tohto ustanovenia rieši pedagogická rada.

#### **Bezpečnosť a ochrana zdravia**

1. Chráni vlastné zdravie, zdravie iných, dbá o čistotu a poriadok, pomáha pri udržiavaní poriadku v škole a v jej okolí.
2. Na telesnej výchove sa preobúva do športovej obuvi a preoblieka sa do športového úboru podľa pokynov učiteľa.
3. Na vyučovanie a školské akcie nenosí nákladné a cenné veci.
4. V školskej budove dbá na bezpečný pohyb, nebehá po chodbách a schodištiach, nesedí na radiátoroch, nebije sa so spolužiakmi, udržuje čistotu v celej budove, **odpadky vkladá do koša, udržuje steny v čistote**, neopiera sa nohami o steny a radiátory, zariadenia a predmety využíva len na to, na čo sú určené.
5. Nie je dovolené vykláňať sa z okien, vyhadzovať odpadky, papiere, pokrikovať na okoloidúcich.
6. Dbá na bezpečnosť na ulici, dodržuje dopravné predpisy, chodí po chodníku. Na verejnosti sa správa disciplinovane.
7. Žiak, bývajúci v školskom internáte, je povinný riadiť sa domovým poriadkom a je zároveň povinný rešpektovať všetky ustanovenia aj tohoto školského poriadku. Porušenie školského poriadku sa rieši nezávisle od domového poriadku školského internátu.

##### **VII. Rôzne**

1. Žiak šetrí školskú budovu zvonku i zvnútra, školské zariadenie, učebné pomôcky, učebnice a chráni ich pred poškodením. Akékoľvek poškodenie budovy, zariadenia učebnej pomôcky z nedbanlivosti, úmyselne alebo nedodržaním pokynov, je povinný v plnej miere nahradiť. Ak sa nenájde vinník, poškodenie nahradia všetci užívatelia.

1. Pri strate alebo poškodení školských učebníc, učebných textov, pracovných zošitov žiak alebo jeho zákonný zástupca nahradí hodnotu učebnice v zmysle § 5 nariadenia vlády č. 282/1994.Zb.
2. Pri ukončení, prerušení štúdia, prestupe na inú školu, odovzdá učebnice na sekretariáte školy.
3. Vonkajšie prejavy vzájomnej náklonnosti dvojíc v budove školy, na školských a mimoškolských akciách nie sú vhodné.
4. Po prerokovaní v pedagogickej rade riaditeľka školy vydá zákaz návštevy reštaurácií a podnikov, kde pobyt ohrozuje zdravie, bezpečnosť žiakov a je v rozpore s charakterom školy. Porušenie tohto zákazu sa považuje za zvlášť hrubé porušenie školského poriadku a je dôvodom pre výchovné opatrenie v súlade s § 58, odst. 2 Školského zákona alebo zníženú známku zo správania.
5. Večierka pre žiakov mladších ako 18 rokov je o 22:00 hod., okrem piatku a soboty. Porušenie tohto ustanovenia rieši pedagogická rada na návrh triedneho učiteľa.
6. Škola má právo presunúť žiaka medzi skupinami v rámci triedy.
	1. **Prechodné ustanovenie**
7. V čase zvýšených epidemiologických nariadení z dôvodu šírenia vírusu Covid19, na základe usmernení ÚVZ SR a MŠVVaŠ SR, sú žiaci povinní dodržiavať nasledovné interné predpisy:
* Organizácia a podmienky vzdelávania na Evanjelickom gymnáziu v Tisovci v čase zvýšených epidemiologických opatrení v školskom roku 2020/2021.
* Dištančné vzdelávanie na Evanjelickom gymnáziu v Tisovci v školskom roku 2020/2021

**C Učitelia**

**I. Povinnosti učiteľov**

1. Slovenskí a americkí učitelia sú povinní dodržiavať ustanovenia Zákonníka práce, pracovnú zmluvu, Vnútorný poriadok školy, riadiť s pokynmi riaditeľky školy a vedúceho amerických učiteľov.
2. Vychovávať a vyučovať v zásadách a v duchu kresťanskej viery.
3. Vyučovať v súlade s najnovšími vedeckými poznatkami.
4. Vo vyučovaní používať metódy a formy, podporujúce rozvoj estetiky, samostatnosti a tvorivosti.
5. Svojím vystupovaním pred žiakmi, rodičmi a na verejnosti sú príkladom učiteľa cirkevnej školy.
6. Vyučovať podľa vypracovaných a schválených učebných plánov.
7. Individuálnym štúdiom, účasťou v rôznych formách vzdelávania a štúdia, vzájomnou výmenou skúseností a hospitáciou u kolegov zvyšovať si svoju odbornú a pedagogickú spôsobilosť.
8. Povinný plniť normálnu mieru vyučovacej povinnosti a zabezpečovať práce súvisiace s vyučovaním.
9. Plniť základnú mieru vyučovacej povinnosti a zabezpečovať činnosti súvisiace so základným úväzkom:
* osobná príprava na vyučovacie hodiny,
* príprava učebných pomôcok a didaktickej techniky,
* oprava písomných prác, testov a projektov prerokovaných predmetovou komisiou,
* zápis známok do katalógov, klasifikačného hárku a internetovej žiackej knižky
* administratívne práce súvisiace so základným úväzkom,
* spolupráca s ostatnými vyučujúcimi,
* nevyhnutný kontakt s rodičmi,
* nevyhnutný kontakt so žiakmi,
* plánovanie a vyhodnocovanie vyučovacieho  predmetu,
* realizácia komisionálnych skúšok,
* účasť na pedagogických radách,
* príprava plánovaných exkurzií,
* účasť na lyžiarskom výcviku, plaveckom výcviku a KOZaŽe
* obsahová príprava, dozor, oprava počas prijímacích skúšok, príprava tém, účasť na internej maturitnej skúške, administrácia externej časti maturitnej skúšky, práca súvisiaca s testovaním žiakov
* účasť na vzájomných hospitáciách
1. Vyučujúci je povinný v súlade s ustanoveniami Zákonníka práce na príkaz riaditeľky školy zastupovať prechodne neprítomného kolegu a v prípade potreby prevziať vyučovanie nad normálnu mieru vyučovacej povinnosti v rozsahu určenom právnym predpisom.
2. Učitelia sú povinní zúčastňovať sa na pedagogických radách, poradách, biblických hodinách pre učiteľov, rodičovských združeniach, zasadnutiach predmetových komisií.
3. Prichádzať do školy najneskôr 10 minút pred začiatkom svojich vyučovacích hodín. Príchod do školy pri zazvonení sa považuje za zameškanie.
4. Organizovať prácu tak, aby sa vyučovacia hodina začala a ukončila hneď po zvonení.
5. Prípravu učebných a iných pomôcok si zabezpečiť pred vyučovacou hodinou.
6. Domácu úlohu ukladať a vysvetľovať počas vyučovacej hodiny aj keď je realizovaná prostredníctvom elektronických komunikačných prostriedkov, nie cez prestávku.
7. Na začiatku vyučovacej hodiny skontrolovať prezenciu a zapísať neprítomných žiakov do elektronickej triednej knihy, zapísať obsah prebraného učiva, *~~pomôcky~~.*
8. Po skončení poslednej vyučovacej hodiny sa postarať, aby žiaci vyložili stoličky, upravili triedu (odpadky, zotrieť tabuľu) a odísť posledný z triedy.
9. Počas a mimo vyučovania sa starať a dohliadať, aby žiaci šetrili školský majetok, inventár, udržiavali čistotu v triede a v priestoroch budovy. Viesť žiakov k dodržiavaniu hygienických zásad, bezpečnosti práce. Sledovať správanie žiakov, upozorňovať na prípadné nedostatky. Priestupky voči ŠP hneď oznámiť triednemu učiteľovi alebo vedeniu školy.
10. Pri hodnotení správania prospechu žiakov je vyučujúci povinný dodržiavať zásady vnútorného klasifikačného poriadku.
11. Priebežne kontrolovať stav učebníc a zošitov žiakov (hygienická a estetická úprava).
12. Učiteľ, ktorý organizuje mimoškolskú akciu, informuje o tom riaditeľku školy. Musí byť na mieste akcie prítomný aspoň 10 minút pred jej začatím.
13. Pri mimoškolskej akcii je zodpovedný za dodržiavanie bezpečnostných predpisov.
14. Ak sa školská alebo mimoškolská akcia uskutočňuje v prenajatých priestoroch, je povinný riadiť sa pokynmi prenajímateľa. Po skončení akcie skontrolovať stav prenajatých priestorov a odchádzať posledný.
15. Pri mimoškolských akciách treba rešpektovať domový poriadok žiakov ubytovaných v DM. V prípade kolízie s domovým poriadkom treba o tom informovať vychovávateľov.
16. Pri školských podujatiach, ako sú školské výlety, exkurzie, účelové cvičenia, KOZaŽ, lyžiarsky výcvik, plavecký výcvik, sa vyučujúci riadia predpismi platnými pre dané podujatie.
17. Podľa týchto predpisov pred každým hromadným podujatím žiakov pripraví triedny učiteľ alebo učiteľ poverený vedením akcie plán organizačných opatrení a predloží ho riaditeľke školy na schválenie.
18. Ak vyučujúci nemôže prísť do práce pre vopred známe okolnosti (osobné, rodinné, školenie a pod.), najneskôr deň vopred to oznámiť riaditeľke školy alebo zástupkyni riaditeľky školy.
19. Ak je príčina neprítomnosti v práci nie dopredu známa (choroba a pod.) oznámiť hneď dôvod neprítomnosti riaditeľke školy alebo zástupkyni riaditeľky školy telefonicky, telegrafom, faxom a pod. V prípade návštevy u lekára poslať do školy potvrdenie o pracovnej neschopnosti.
20. V čase prázdnin, keď sa v škole nevyučuje, ak vyučujúci nečerpajú dovolenku na zotavenie alebo náhradné voľno, riaditeľka školy im prideľuje prácu súvisiacu s vyučovacím a výchovným procesom zabezpečujúcim chod školy.
21. Učiteľ je povinný sledovať mesačný harmonogram prác, ostatné aktuálne oznamy na stránke EduPage a v zborovni. Sledovať priebežne informácie o suplovaní na stránke EduPage a rešpektovať rozpis suplovania.. ~~Pri odchode zo školy skontrolovať oznam o suplovaní na nasledujúci deň, rovnako ráno po príchode do školy.~~
22. Žiacke práce a testy uchovávať počas celého školského roku a na požiadanie predložiť riaditeľke školy, triednemu učiteľovi a rodičom.
23. V priestoroch školy a na mimoškolských akciách so žiakmi je zakázané učiteľovi fajčiť a požívať alkoholické nápoje. Fajčiť a požívať alkoholické nápoje v priestoroch školy je zakázané i všetkým prevádzkovým pracovníkom.
24. Na vyučovaní a na mimoškolských akciách so žiakmi sú vyučujúci vhodne oblečení a upravení. V prípade porušenia tohto pravidla bude učiteľ požiadaný preobliecť sa, ak sa to bude opakovať druhýkrát, čas potrebný na zmenu výzoru sa bude pokladať za absenciu a po ďalších opakovaniach sa bude postupovať podľa ZP.
25. Sledovať dodržiavanie kódexu obliekania ~~Dress codu~~ a upozorniť triednych učiteľov na jeho porušovanie.

Školský poriadok bol prerokovaný Pedagogickou radou 9. septembra 2019 a Radou školy 6. júla 2012.

Školský poriadok vstupuje do platnosti 1. septembra 2012

Ruší sa Školský poriadok z 9. septembra 2010

Zmeny a doplnky ku Školskému poriadku vydáva riaditeľka školy po prerokovaní pedagogickou radou.

Doplnenie Školského poriadku:

Riaditeľka školy po prerokovaní pedagogickou radou doplňuje Školský poriadok v časti IV. Školská dochádzka bod 3. na konci jeho znenia s platnosťou od 29.11.2016.

 Mgr. Miroslava Štefániková

 riaditeľka školy